กลุ่มพลังงานกอดคอกันปรับตัวขึ้น รับผลดีราคาน้ำมัน WTI พุ่งกว่า 10%
กลุ่มพลังงานกอดคอกันปรับตัวขึ้น รับผลดีราคาน้ำมัน WTI พุ่งกว่า 10%
28 ส.ค. 2558

ผู้สื่อข่าวรายงานว่า ราคาหุ้นบริษัท ปตท. จำกัด (มหาชน) หรือ PTT ณ เวลา 10.04 น. ราคาอยู่ที่ 271 บาท บวก 12 บาท หรือ 4.63% สูงสุดที่ 272 บาท ต่ำสุดที่ 270 บาท มูลค่าซื้อขายที่ 838.28 ล้านบาท
ขณะเดียวกันราคาหุ้นบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ราคาอยู่ที่ 82บาท บวก 7 บาท หรือ 9.33% สูงสุดที่ 82.50 บาท ต่ำสุดที่ 80.50 บาท มูลค่าซื้อขายที่ 582.71 ล้านบาท
อีกทั้งราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC ราคาอยู่ที่ 57 บาท บวก 1.50 บาท หรือ 2.70% สูงสุดที่ 57 บาท ต่ำสุดที่ 56.25 บาท มูลค่าซื้อขายที่ 225.68 ล้านบาท ขณะที่ดัชนีตลาดหุ้นไทยโดยรวมบวก 1.47%
โดยปัจจัยที่ส่งผลให้ราคาหุ้นกลุ่มพลังงานมีการปรับตัวขึ้นแรง คาดว่ามาจากประเด็นที่วานนี้ราคาน้ำมัน WTI พุ่ง 10.1% เมื่อคืนนี้ (27 ส.ค.)
บล.เคจีไอ (ประเทศไทย) ระบุในบทวิเคราะห์ (28 ส.ค.) คาดว่าหุ้นพลังงานและปิโตรเคมีน่าจะนำ SET ฟื้นตัวต่อ หลังราคาน้ำมัน WTI พุ่ง 10.1% เมื่อคืน สะท้อนแรงซื้อ Cover short สัญญาน้ำมัน และมุมมองต่อเศรษฐกิจสหรัฐที่ดีขึ้น หลัง GDP ไตรมาส 2/58 ของสหรัฐฯ (รายงานครั้งที่ 2) +3.7% จากไตรมาสก่อน annuallzed ดีกว่าคาดและดีขึ้นจากที่ +2.3% ในการรายงานครั้งแรก
บล.ฟินันเซีย ไซรัส ระบุในบทวิเคราะห์ (28 ส.ค.) ราคาน้ำมันปรับขึ้น หนุน PTT และ PTTEP ที่ราคาหุ้น underperform ที่สุดในกลุ่ม และ Valuations ถูกทั้งคู่ โดย PTT ซื้อขายที่ 1.05 เท่าของ Book value ขณะที่ PTTEP ต่ำกว่า Book value ถึงเกือบ 30% สำหรับราคาน้ำมันที่ปรับขึ้นมาจากตลาดหุ้นทั่วโลกที่กลับมาผ่อนคลาย ประกอบกับปริมาณส่งออกน้ำมันดิบจากไนจีเรียลดลงหลัง Shell ประกาศงดการส่งออกน้ำมันดิบ Bonny Light เพราะมีการรั่วไหลของน้ำมันดิบเกิดขึ้น และตัวเลข GDP 2Q15 ของสหรัฐที่ออกมาดี